Gedagte vir die dag: Aanvaar jouselfFoto: pixabay.com Jesus antwoord hom: “ ‘Jy moet die Here jou God liefhê met jou hele hart en met jou hele siel’ en met jou hele verstand. Dit is die grootste en die eerste gebod. En die tweede, wat hiermee gelyk staan, is: ‘Jy moet jou naaste liefhê soos jouself’.” (Matteus 22:37-39 – AFR83) Selfliefde begin by selfaanvaarding. Elkeen van ons bestaan uit ’n kombinasie van positiewe en negatiewe eienskappe, niemand van ons is perfek en sonder foute nie. Dit gee egter nie aan ons die verskoning om nie onsself lief te hê nie. In die Woord sê Jesus vir ons dat net soos Hy ons liefhet, moet ons ook mekaar liefhê, maar dan sê Hy ook dat net soos ons onsself liefhet, moet ons ook ander liefhê. Dus moet jy leer om jouself net so lief te hê as wat Jesus jou liefhet, ongelooflik en onvoorwaardelik! Begin deur meer te fokus op al jou goeie eienskappe en talente en benut elkeen van hulle ten volle. Moenie dat daardie negatiewe eienskappe die mooi in jou oorskadu nie. Dit beteken nie dat ons ons swakhede ontken nie, maar dat ons ’n positiewe benadering daaroor neem, en leer om onsself te aanvaar ten spyte van. Werk aan daardie negatiewe eienskappe en gewoontes, sonder om liefde vir jouself in die proses prys te gee, dit is die enigste manier waarop jy gaan leer om ook ander, soos Jesus, ongelooflik en onvoorwaardelik lief te hê. Foute in jou lewe maak nie van jou ’n fout nie. Jy kan dalk vandag voel asof jy nie alles bymekaar het nie, maar dit maak nié van jou ’n mislukking nie! Nee, jy is soos ’n rowwe diamant, oneindig kosbaar en waardevol met ongelooflike potensiaal wat net wag om ontgin te word. Laat die Heilige Gees toe om jou te slyp en met ’n bietjie polering hier en daar skitter jy soos die pragtige diamant wat jy reeds is! Geskryf deur Alta Strauss Facebook | Instagram | [email protected]